Nuučahnulŧgiella (nuučahnulŧgillii nuučaan̓uł [nuːt͡ʃaːnˀuɬ]) lea Kanáda British Columbias, Jáskesábi rittoguovlluin hállojuvvon wakašgielaide gullevaš giella, mas leat moaddečuođi hálli. Nu mo earáge wakašgielat, nuučahnulŧgiella lea šaddan gielladutkiid gaskkas bivnnuhin ja beakkánin dan earenoamáš kompleaksa morfologiija dihte. Nuučahnulŧgielas leat earret eará vearbahámit, mat sisttisdollet affivssaid, maiguin lea vejolaš govvidit omd. dan, makkár fysalaš iešvuođat áššedili oassálastiin leat (omd. ’steaččas’, ’jorbbas’) dahje gos dat leat (omd. ’vuollin’, ’vuovddi siste’). Ovdamearkka dihte cealkkasátni ʔaʔaʔaƛqimɬḥtimyiɬm̓inḥʔaˑaqƛeʔicuˑ mearkkaša ’din olbmot galget váccášit birra viesu guvttiin dolláriiguin juolgelábiid alde’.